Jucătoarele germane de tenis Angelique Kerber, Tatjana Maria şi Laura Siegemund au primit wild card pentru turneul WTA de la Stuttgart, de luna viitoare, fel ca britanica Emma Răducanu, fostă campioană la US Open, au anunţat joi organizatorii, citaţi de DPA.
Laura Siegemund şi Tatjana Maria au primit acces direct pe tabloul principal al acestui turneu, pe care figurează numeroase nume importante. Turneul indoor de la Stuttgart, pe zgură, va avea loc între 15 şi 21 aprilie.
Siegemund este campioana din 2017 de la Stuttgart, după ce a învins-o în semifinale pe românca Simona Halep. Românca nu a primit wild-card la acest turneu, care i-a oferit o astfel de invitație Mariei Șarapova, în momentul în care rusoaica și-a ispășit suspendarea pentru dopaj. De altfel, Șarapova a câștigat de trei ori turneul.
"Hotărâm cu atenţie pe cine vrem să sprijinim cu un wild card. Fiind un turneu din Germania, dorim, fireşte, să ţinem cont de responsabilitatea pe care o avem pentru tenisul feminin german. Ele nu au şansa de a intra pe tabloul principal aici prin calificări. De aceea le susţinem cu un wild card", a afirmat directoarea turneului, Anke Huber.
Angelique Kerber, fost lider mondial mondial şi fostă campioană la Stuttgart, şi britanica Emma Răducanu, al cărei tată este român, au obţinut wild card-urile pe baza criteriilor WTA. Kerber, care a revenit în acest sezon în circuit după ce a născut, face şi ea parte din echipa Germaniei care va participa în Brazilia la Billie Jean King Cup.
Nouă din primele zece jucătoare ale lumii în acest moment, în frunte cu liderul mondial, poloneza Iga Swiatek, vor fi prezente la Stuttgart.